Djokovic maak terugkeer in Miami | Netwerk24
06 Maart 2021 10:10
Djokovic (33), 'n Serwiër, het 'n spier geskeur tydens sy veldtog verlede maand in Melbourne.
Novak Djokovic is die ene konsentrasie in die eindstryd van die Australiese Ope. Foto: Getty Images
Die besering het hom egter nie verhoed om sy negende titel by die Aussie-ope in te palm nie. Hy het die Rus Daniil Medvedev in die eindstryd verslaan.
Volgens 'n skedule wat op Djokovic, die wêreld se voorste manspeler, se webtuiste gepubliseer is, sal hy van 22 Maart af in Miami deelneem.
Dit is die eerste van drie toernooie waarin hy in aksie sal wees, voordat hy koers sal kies na Europa vir die kleibaanseisoen. Die Franse Ope begin in Mei.
Djokovic het die toernooi in Miami in 2007, 2011, 2012, 2014, 2015 en 2016 gewen.
Ná Miami sal Djokovic aan die Monte Carlo-meesterstoernooi in Monaco deelneem, gevolg deur die Serwiese Ope, wat van 19 tot 25 April plaasvind. – Reuters